钦定古今图书集成/明伦汇编/皇极典/第242卷 > 《无逸图赋》〈有序〉元·方回孙
## 钦定古今图书集成/明伦汇编/皇极典/第242卷 > 《无逸图赋》〈有序〉元·方回孙

唐宋璟手写《尚书无逸》为图以献，元宗出入观省。

繄广平之持正兮，念守成之维艰。思保治于开元兮，
格君心于燕闲。念成周之太平兮，姬且惄焉而不敢
安。述迪哲之忧勤兮，书《无逸》而监观。既先之以稼穑
兮，复怨詈之足患。推寿考之有由兮，皆敬德之所关。
七呜呼而兴叹兮，庶几悟于艰难。爰编录以为图兮，
写历历之披肝。广厦兮细毡，披香兮婵媛。嗟声色兮
“娱人，孰观者兮澹然？图鍼灸兮明堂，图功臣兮凌烟。
念股肱兮在目，施轻刑兮无鞭。况承平兮日久，宜规
警兮陈前。箴大宝兮有初，录金龟兮孰先。背忠诚兮
指画，冀心术兮回旋。睹盘游之不敢兮，节嗜好于逸
田。览惟正之是供兮，坚焚绣于初年。思荒宁之祇惧
兮，省歌舞于梨园。观保惠之享国兮”，庶无惑乎《丹饵》
之传。君心虽未至于此极兮，臣不敢不为之先虑也。
与其欲已纵而莫收兮，宁先时为此蚤计也。况岁月
之迟暮兮，宁忽焉而莫之顾也。及壮盛而格非兮，庶
晚节之不吾悔也。纷总总其献乐兮，吾独心太师之
为心。靡遑遑其献珍兮，吾独君成王之为君。匪《十渐》
之极疏兮，敢数批于逆鳞。乃寓意于图书兮，实援古
以讽今。彼有集书囊以为殿帷兮，特昭俭以自遵。疏
列女于屏风兮，彰默识之精深。岂若基七百郏鄏之
鼎，谐百篇金石之音。虽山水易图，移后时之翫好；而
出入观省，犹大训之昭临。是以钜儒想遗意于千载，
豳风图农事之谆勤。于以进经筵之讲。兹不忘规谏之忱，岂非《豳风》之诗，表里乎无逸；而西山之忠，丕承
乎广平。迺今凫鹥既醉，持盈守成。明良熙康，赓歌虞
廷。所其无逸，是法是遵，非图而图。昭揭五经，股肱皋
夔；姚宋曷名。